Elmien se ouers 'verpletter' oor nóg verdoemende nuus | Maroela Media
Elmien Fourie (Foto: Verskaf)
Die Fourie-gesin van Musina in Limpopo sê hulle is "verpletter" oor die nuus dat die 20-jarige Elmien volgens dokters opehartchirurgie sal moet ondergaan om haar lewe te red.
Manie, Elmien se pa, het Woensdag aan Maroela Media vertel Elmien is steeds in die waakeenheid nadat sy einde verlede week nóg 'n terugslag gehad het – dít enkele dae nadat die familie hulle voorberei het op haar terugkeer huis toe.
Die Potchefstroomse student is aanvanklik behandel vir dehidrasie, longontsteking en blaas- en urienweginfeksie, maar 'n span dokters het die gesin dié week ingelig dat sy 'n lewensgevaarlike bakteriese infeksie opgedoen het wat haar hart aantas en potensieel na die res van haar liggaam kan versprei. Volgens Manie is daar 'n "groot bakterieknoets" op haar linkerhartklep wat reeds deur middel van die bloedstroom na die brein versprei het.
Die span dokters wat haar vandeesweek ondersoek het, het aan die gesin gesê dat antibiotika nié die bakterie sal vernietig nie en dat 'n opehartoperasie – waar dit as't ware met die hand weggeskraap word – die enigste uitweg is vir haar om volkome te herstel.
"Hierdie hele terugslag is 'n ongelooflike teleurstelling vir die hele gesin," vertel Manie. "Ons is baie bekommerd oor haar – selfs nou meer bekommerd as wat ons was toe sy aanvanklik met serebrale malaria gediagnoseer is en die eerste keer vir haar lewe moes veg."
Hy sê die opehartchirurgie hou verskeie gevare in wat Elmien se lewe potensieel kan bedreig. Een van dié gevare is onder meer dat die dokters nie 'n bloedstolmiddel kan gebruik tydens die operasie nie omdat sy moontlik bloeding op die brein kan kry. Klein dele van die bakterie kan ook tydens die operasie losbreek en na die brein gaan wat onder meer breinskade kan veroorsaak.
"Dis 'n risiko om die operasie te lank uit te stel, maar dis ook 'n risiko om dit nou te doen. Die operasie moet egter so gou moontlik gebeur. Die dokters wil dit nog 'n paar dae uitstel sodat van die bloedvate in die brein wat vroeër gebloei het, eers kan versterk. Die grootste bekommernis bly egter dat bloeding op die brein tydens die operasie haar lewe in gevaar kan stel," sê hy.
Die opehartchirurgie behels onder meer dat die borsbeen oopgesny word en 'n masjien haar hartfunksie gaan oorneem. Die hart word dan tot stilstand gebring waarna die hart oopgesny word om die bakterieë te verwyder. Die beskadigde linkerhartklep gaan ook in die proses vervang word.
"Dit is baie om te verwerk en ons gesin is in 'n erge skoktoestand," sê Manie. "Ons wens oor en oor dat sy net weer kan wees waar sy was op haar herstelpad. Dis vir ons veral erg omdat ons onsself voorberei het dat sy binnekort huis toe sou gaan en waarskynlik ook later vanjaar haar studie sou voortsit. Nou sit ons weer van voor af met vrae, 'n bekommernis dat ons ons dogter kan verloor en 'n groot hartseer. In dié stadium steun ons bloot net op genade en die gebede van almal wat ons ondersteun."
Die operasie word voorlopig beplan vir 29 Januarie. Die gesin het intussen weldoeners landwyd bedank vir hul volgehoue gebede en ondersteuning.
Haar gesondheidstoestand het teen 'n vinnige pas versleg en mediese personeel het haar toestand as uiters kritiek beskryf. Manie is op Nuwejaarsdag ook met malaria gediagnoseer en in dieselfde hospitaal opgeneem. Pa en dogter is aanvanklik per ambulans na die MediClinic Trichard in Secunda oorgeplaas en kort daarna na die Charlotte Maxeke-hospitaal.
Dit is voorwaar tragies! So jammer om dit te hoor. Die hele familie is in ons gedagtes! Alle voorspoed en seën! Hoop dit gaan vinnig beter!
Ons kort hulp hier!! Sterkte meisie!
Mag God sy hand van genesing oor haar hou en mag sy ten volle herstel. Julle is in ons gebede. Sterkte!!
Ai ai ai dis so jammer!!!
Sterkte aan haar en aan haar gesin en familie.
Hoop en vertrou alles kom nog reg!
Here ek pleit dat U, U hand van beskerming en genesing oor die pragtige jong mens sal hou, asseblief maak haar weer gesond en spaar haar vir haar ouers en familie.